b'\n_START_ARTICLE_\nLepp\xc3\xa4vaaran lukio\n_START_SECTION_\nHistoria\n_START_PARAGRAPH_\nToukokuussa 1955 valtioneuvosto oikeutti Lepp\xc3\xa4vaaran yhteiskoulun kannatusyhdistyksen perustamaan paikkakunnalle oppikoulun. Samana kes\xc3\xa4n\xc3\xa4 rakennettiin koulutalo, joka sijaitsi Lintuvaarantien ja Harakantien risteyksess\xc3\xa4. Koulussa aloitti 80 oppilasta 1.9.1955. P\xc3\xa4ivi\xc3\xb6 Alaranta valittiin koulun rehtoriksi 1957. _NEWLINE_Vuonna 1958 koulu sai lahjoituksena Lepp\xc3\xa4vaaran kartanon is\xc3\xa4nn\xc3\xa4lt\xc3\xa4 Kaarlo af Heurlinilta tontin, jolle rakennettiin uudet ja ajanmukaiset koulutilat. T\xc3\xa4m\xc3\xa4 rakennus on nykyinen Lepp\xc3\xa4vaaran lukio. Sen vihki k\xc3\xa4ytt\xc3\xb6\xc3\xb6n piispa Martti Simojoki 22.11.1959. Seuraavana vuonna yhteiskoulu sai luvan perustaa lukion. Ensimm\xc3\xa4iset 14 ylioppilasta valmistuivat 1963. _NEWLINE_Yhteiskoulun yll\xc3\xa4pito siirtyi kannatusyhdistykselt\xc3\xa4 Espoon kaupungille vuonna 1972. Peruskoulun tulon my\xc3\xb6t\xc3\xa4 yhteiskoulu jakautui Lepp\xc3\xa4vaaran lukioksi ja Lepp\xc3\xa4vaaran kouluksi. _NEWLINE_Vuonna 1987 P\xc3\xa4ivi\xc3\xb6 Alaranta siirtyi el\xc3\xa4kkeelle ja Lepp\xc3\xa4vaaran lukion uudeksi rehtoriksi valittiin Seppo Sipil\xc3\xa4. Lukion saneeraus toteuttiin kolmessa vaiheessa 1995 \xe2\x80\x93 1997. Vuonna 2003 Lepp\xc3\xa4vaaran lukio liittyi P\xc3\xa4\xc3\xa4kaupunkiseudun urheiluakatemiaan. Sipil\xc3\xa4n j\xc3\xa4\xc3\xa4ty\xc3\xa4 el\xc3\xa4kkeelle h\xc3\xa4nen seuraajakseen valittiin nykyinen rehtori Ismo-Olav Kj\xc3\xa4ldman 2007.\n_START_SECTION_\nYleislinja\n_START_PARAGRAPH_\nLukiossa toimii urheilulinjan lis\xc3\xa4ksi yleislinja. Yleislinjalle haetaan yhteishaussa p\xc3\xa4\xc3\xa4tt\xc3\xb6todistuksen keskiarvolla._NEWLINE_Oppiaineisiin kuuluu pakollisia, syvent\xc3\xa4vi\xc3\xa4 ja soveltavia kursseja. Valtakunnalliset pakolliset ja syvent\xc3\xa4v\xc3\xa4t kurssit ovat samat kaikissa lukioissa. Kunkin aineen oppim\xc3\xa4\xc3\xa4r\xc3\xa4n arvosana muodostuu n\xc3\xa4iden kurssien arvosanojen keskiarvosta, ja ylioppilaskirjoitukset perustuvat n\xc3\xa4ihin kursseihin. N\xc3\xa4iden lis\xc3\xa4ksi Lepp\xc3\xa4vaaran lukiossa on omia lukiokohtaisia syvent\xc3\xa4vi\xc3\xa4 ja soveltavia kursseja. Lukion oppim\xc3\xa4\xc3\xa4r\xc3\xa4n suorittaminen edellytt\xc3\xa4\xc3\xa4 75 kurssia.\n_START_SECTION_\nUrheilulinja\n_START_PARAGRAPH_\nLepp\xc3\xa4vaaran lukiossa on urheilulinja, jonne voi hakea joukkuelajin tai yksil\xc3\xb6lajin edustajana. Sis\xc3\xa4\xc3\xa4np\xc3\xa4\xc3\xa4syyn vaikuttavat lukuaineiden keskiarvo (v\xc3\xa4hint\xc3\xa4\xc3\xa4n 7,0), liikunnan arvosana ja lajiliittojen urheilijapisteet. Urheilulinjan opiskelijavalinnassa k\xc3\xa4ytet\xc3\xa4\xc3\xa4n valtakunnallista urheiluoppilaitospisteytyst\xc3\xa4. Urheilulinjan opiskelijat voivat suorittaa yhteens\xc3\xa4 15 urheiluvalmennuskurssia lukioaikana. Lukion l\xc3\xa4hist\xc3\xb6ll\xc3\xa4 on useita urheilupaikkoja, kuten Lepp\xc3\xa4vaaran liikuntahalli, urheilupuisto, uimahalli ja j\xc3\xa4\xc3\xa4halli.'